Pappa har CP

Pappa har cerebral parese

Det er en hjerneskade som får deg til å slepe med beina når du går, stamme når du snakker og feile

når du prøver.

Da jeg var liten, tenkte jeg aldri på at han var annerledes enn andre fedre.

Når noen spurte meg hvorfor han sjanglet når han gikk eller hvorfor han stammet når han snakket visste jeg ikke helt hva jeg skulle si.

Han er bare sånn.

Hva annet kunne jeg ha sagt?

Pappa har CP

CP har han hatt hele sitt liv.

Da pappa var ungdom, ble han mobbet fordi han var annerledes.

Han ble utstengt.

Han ble ledd av.

Han ble kastet oppi søppeldunker.

De så ikke på han som et menneske.

Lærere så han bli mobbet, men de gjorde ingenting.

Det forteller noe om pappa, men det forteller også noe om samfunnet vårt.

Det forteller at når mennesker er annerledes, ser vi ofte bare at de ikke er som oss.

Redd barna forteller oss at barn med nedsatt funksjonsevne har tre ganger så stor risiko for å bli utsatt for vold fra sine jevnaldrende.

Det setter seg i dem – og i drømmene deres.

De vet at uansett hva de gjør, risikerer de å bli utsatt for vold ut av det blå.

De vet at uansett hva de oppnår, er de bare noen det er synd på.

De vet at uansett hva, er de bare en *retard*.

Pappa har CP

Pappa vet hva det vil si å være redd.

Men han drømmer også om en verden der han kan føle seg hjemme.

Pappa drømmer om et samfunn som også er lagd for han.

Pappa drømmer om at han, som den han er, i den kroppen som er hans, er 100% bra nok.

At det er rekkverk i trappa han skal opp.

At veien er dekket med grus om vinteren.

At andre forstår at Pappa passer på meg.

At unge som han går mot skolen med et smil - uten frykt.

Men slik er det ikke

Pappa har CP.

Pappa blir blikket.

Pappa blir gjort narr av.

Pappa blir sparket.

Når du hører dette, tenker du kanskje at de som gjør dette er veldig spesielle, eller at dette er et unntak.

Men det er det ikke.

Det skjer i gangene, i klasserommet, på jobben, på byen og på gata.

Det skjer blant dine nærmeste venner, kolleger, kanskje i deg selv også.

Du tenker kanskje ikke over det, men du gjør det.

Det er ingen som er uten fordommer.

Men det er ikke din feil.

At du spør meg hvorfor Pappa går sånn er ikke din feil.

Jeg klandrer deg ikke.

Det er vanskelig å stå opp mot de rundt deg.

Det er vanskelig å ofre sin egen glede for at andre skal ha det bedre.

Det er ikke lett

Vi har alle fordommer. Det har jeg også.

Men, jeg ber deg, som sønn av en med CP. Som medmenneske. Som venn:

Vær klar over dine egne fordommer.

Vær bevisst på hvordan dine tanker, ditt språk, og dine handlinger påvirker andre i samfunnet.

Drøm gjerne om suksess. Drøm gjerne om at den, du liker, liker deg også. Drøm gjerne om berømmelse! Drøm gjerne for deg selv.

Men, våg å drømme for andre.

Våg å drømme om en verden der alle mennesker kan høre til. Våg å drømme om en verden hvor Pappa ikke trenger å være redd. Våg å drømme om en verden der vi alle aksepteres som den vi er.

Min Pappa har CP

Derfor ber jeg deg,

**Våg å drømme på vegne av andre.**